รัฐบาลไทย-ข่าวทำเนียบรัฐบาล-รองโฆษกรัฐบาลเผย คกก.ปาล์มน้ำมันแห่งชาติ เห็นชอบผลักดันการส่งออกน้ำมันปาล์มเพื่อลดผลผลิตส่วนเกินเป้าหมาย 300,000 ตัน ภายในเดือนมีนาคม 64
วันพุธที่ 19 สิงหาคม 2563
รองโฆษกรัฐบาลเผย คกก.ปาล์มน้ํามันแห่งชาติ เห็นชอบผลักดันการส่งออกน้ํามันปาล์มเพื่อลดผลผลิตส่วนเกินเป้าหมาย 300,000 ตัน ภายในเดือนมีนาคม 64
นางสาวรัชดาฯ รองโฆษกประจําสํานักนายกรัฐมนตรี เผย คกก.ปาล์มน้ํามันแห่งชาติ เห็นชอบผลักดันการส่งออกน้ํามันปาล์มเพื่อลดผลผลิตส่วนเกินเป้าหมาย 300,000 ตัน ภายในเดือนมีนาคม 2564 พร้อมเร่งพิจารณาโครงการประกันรายได้เกษตรกรผู้ปลูกปาล์มน้ํามัน ระยะที่ 2
วันนี้ (19 สิงหาคม 2563) เวลา 10.00 น. ณ ห้องประชุม 301 ตึกบัญชาการ 1 ทําเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการปาล์มน้ํามันแห่งชาติ (กนป.) ครั้งที่ 2/2563 ร่วมกับหน่วยงานที่เกี่ยวข้อง
นางสาวรัชดา ธนาดิเรก รองโฆษกประจําสํานักนายกรัฐมนตรี เปิดเผยว่าที่ประชุมได้มีมติเห็นชอบการดําเนินโครงการผลักดันการส่งออกน้ํามันปาล์มเพื่อลดผลผลิตส่วนเกินเป้าหมาย 300,000 ตัน ภายในเดือนมีนาคม 2564 เพื่อลดปริมาณสต็อกน้ํามันปาล์มดิบส่วนเกินและรักษาเสถียรภาพราคาปาล์มน้ํามันและน้ํามันปาล์มในประเทศ ด้วยการสนับสนุนค่าใช้จ่ายในการบริหารจัดการ อาทิ ค่าขนส่ง ค่าคลังจัดเก็บและรักษาคุณภาพ รวมถึงค่าใช้จ่ายในการดําเนินงาน ในอัตราไม่เกิน 2.00 บาทต่อกิโลกรัมน้ํามันปาล์มดิบ ให้แก่ผู้ที่ส่งออกน้ํามันปาล์มตามโครงการฯ โดยให้กรมการค้าภายใน กระทรวงพาณิชย์เสนอขอใช้งบประมาณกองทุนรวมเพื่อช่วยเหลือเกษตรกร จํานวน 600 ล้านบาท และนําเสนอคณะรัฐมนตรีเพื่อทราบต่อไป
นอกจากนี้ ที่ประชุมยังได้มีการพิจารณาเรื่องการดําเนินโครงการประกันรายได้เกษตรกรผู้ปลูกปาล์มน้ํามัน ระยะที่ 2 ในปี 2563 – 2564 เพื่อให้ความช่วยเหลือเกษตรกรให้สามารถมีรายได้ จากการขายผลผลิตที่มีคุณภาพ และบรรเทาความเดือดร้อนของเกษตรกรชาวสวนปาล์มน้ํามันจากปัญหาผลผลิตล้นตลาดและราคาตกต่ํา โดยมอบให้กระทรวงเกษตรและสหกรณ์ ธนาคารเพื่อการเกษตรและสหกรณ์การเกษตร กระทรวงมหาดไทย กระทรวงการคลัง สํานักงบประมาณ ดําเนินการในส่วนที่เกี่ยวข้องต่อไป
ทั้งนี้ การดําเนินการตามโครงการประกันรายได้เกษตรกรชาวสวนปาล์มน้ํามัน ปี 2562 – 2563 ที่ผ่านมา ธนาคารเพื่อการเกษตรและสหกรณ์การเกษตร ได้จ่ายเงินชดเชยส่วนต่างระหว่างอัตราประกัน รายได้ (4.00 บาท/กก.) กับราคาตลาดอ้างอิงให้แก่เกษตรกรที่ขึ้นทะเบียนไว้กับกรมส่งเสริมการเกษตร โดยตรงครบแล้ว รวม 9 งวด ตั้งแต่วันที่ 1 ตุลาคม 2562 ถึงวันที่ 14 สิงหาคม 2563 โดยธนาคารเพื่อการเกษตรและสหกรณ์การเกษตร (ธ.ก.ส.) ได้จ่ายเงินเข้าบัญชีของเกษตรกร รวมจํานวน 375,202 ครัวเรือน วงเงิน 6,729.57 ล้านบาท หรือ คิดเป็นร้อยละ 51.77 ของวงเงินงบประมาณ (13,000 ล้านบาท) ซึ่งเป็นการใช้เงินที่น้อยกว่าที่ตั้งงบประมาณไว้
สําหรับสถานการณ์ปาล์มน้ํามันภายในประเทศ ผลผลิตปาล์มน้ํามันในช่วงครึ่งปีแรกของปี 2563 มีปริมาณ 9.271 ล้านตัน ลดลงจากปริมาณ 9.609 ล้านตัน ในช่วงเดียวกันของปี 2562 และในช่วงครึ่งปีหลังของปี 2563 คาดว่าจะมีผลผลิตออกสู่ตลาดเพิ่มขึ้นร้อยละ 11.81 โดยในเดือนสิงหาคมและเดือนกันยายน คาดว่าผลผลิตจะออกสู่ตลาดประมาณ 1.367 ล้านตัน และ 1.348 ล้านตัน ตามลําดับ อย่างไรก็ตามแม้ภาวะการค้าชะลอตัวลงในช่วงเดือนเมษายน 2563 เนื่องได้รับผลกระทบจากสถานการณ์ COVID-19 ส่งผลให้ราคาผลปาล์มทะลาย (อัตราน้ํามัน 18%) ปรับลดลงมาอยู่ที่เฉลี่ย กิโลกรัมละ 3.18 บาท แต่จากที่รัฐบาลเริ่มผ่อนคลายความเข้มงวดของ มาตรการป้องกันการระบาดของ COVID-19 ตั้งแต่เดือนพฤษภาคม 2563 ถึงเดือนมิถุนายน 2563 ทําให้ปริมาณการใช้น้ํามันปาล์มโดยภาพรวมทั้งการบริโภคและพลังงานเพิ่มขึ้น โดยปัจจุบัน (14 ส.ค. 63) ราคาผลปาล์มทะลาย (18%) ในแหล่งผลิตสําคัญ เฉลี่ยกิโลกรัมละ 3.20 - 4.00 บาท ราคาน้ามันปาล์มดิบตลาดกรุงเทพฯ เฉลี่ย กิโลกรัมละ 20.00 - 20.50 บาท
พร้อมทั้งที่ประชุมได้ย้ําให้ทุกฝ่ายช่วยกันดําเนินการที่จะดูดซับน้ํามันปาล์มดิบออกจากตลาดเพื่อลดผลผลิตส่วนเกิน ควบคู่กับการดําเนินโครงการผลักดันการส่งออกน้ํามันปาล์มเพื่อลดผลผลิตส่วนเกินเป้าหมาย 300,000 ตัน ที่กระทรวงพาณิชย์เป็นผู้ดําเนินการ และเร่งให้มีการส่งเสริมการใช้น้ํามันดีเซลหมุนเร็ว บี10 เป็นน้ํามันดีเซลหมุนเร็วฐานของประเทศ เพื่อเป็นการส่งเสริมการใช้ไบโอดีเซลในประเทศให้มากยิ่งขึ้น โดยมีการส่งเสริมโดยใช้มาตรการจูงใจด้านราคา โดยกําหนดราคา บี10 ให้ถูกกว่าน้ํามันดีเซลหมุนเร็วธรรมดา (บี7) ปัจจุบันส่วนต่างราคาน้ํามันดีเซลหมุนเร็ว บี10 ถูกกว่าน้ํามันดีเซลหมุนเร็ว บี7 อยู่ที่ 3 บาทต่อลิตร
-------------------
กลุ่มประชาสัมพันธ์และเผยแพร่ สํานักโฆษก